amanoisuno/poet huggingface dataset:
古劍篇 郭震
君不見昆吾鐵冶飛炎煙，紅光紫氣俱赫然。良工鍛煉凡幾年，鑄得寶劍名龍泉。龍泉顏色如霜雪，正逢天下無風塵，幸得周防君子身。精光黯黯青蛇色，何言中路遭棄捐，零落漂淪古獄邊。雖複塵埋無所用，
塞上 郭震
塞外虜塵飛，頻年出武威。死生隨玉劍，辛苦向金微。久戍人將老，長征馬不肥。仍聞酒泉郡，已合數重圍。
寄劉校書 郭震
俗吏三年何足論，每將榮辱在朝昏。才微易向風塵老，回首漢家丞相府，昨來誰得掃重門。
同徐員外除太子舍人寓直之作 郭震
太子擅元良，宮臣命偉長。除榮辭會府，直宿總書坊。露濕幽岩桂，風吹便坐桑。閣連雲一色，池帶月重光。葉死蘭無氣，荷枯水不香。遙聞秋興作，言是晉中郎。
春江曲 郭震
江水春沉沉，上有雙竹林。竹葉壞水色，郎亦壞人心。
王昭君三首 郭震
自嫁單于國，長銜漢掖悲。容顏日憔悴，有甚畫圖時。厭踐冰霜域，嗟為邊塞人。思從漠南獵，一見漢家塵。聞有南河信，傳言殺畫師。始知君念重，更肯惜蛾眉。
子夜四時歌六首：春歌 郭震
陌頭楊柳枝，已被春風吹。妾心正斷絕，君懷那得知。青樓含日光，綠池起風色。贈子同心花，殷勤此何極。
子夜四時歌六首：秋歌 郭震
邀歡空佇立，望美頻回顧。何時複采菱，江中密相遇。辟惡茱萸囊，延年菊花酒。與子結綢繆，丹心此何有。
子夜四時歌六首：冬歌 郭震
北極嚴氣升，南至溫風謝。調絲競短歌，拂枕憐長夜。帷橫雙翡翠，被卷兩鴛鴦。婉態不自得，宛轉君王床。
二月樂游詩 郭震
二月芳遊始，開軒望曉池。綠蘭日吐葉，紅蕊向盈枝。柳色行將改，君心幸莫移。陽春遽多意，唯願兩人知。
十月樂游詩 郭震
十月嚴陰盛，霜氣下玉台。羅衣羞自解，綺帳待君開。銀箭更籌緩，金爐香氣來。愁仍夜未幾，已使炭成灰。
螢 郭震
秋風凜凜月依依，飛過高梧影裏時。暗處若教同眾類，世間爭得有人知。
蛩 郭震
愁殺離家未達人，一聲聲到枕前聞。苦吟莫向朱門裏，滿耳笙歌不聽君。
雲 郭震
聚散虛空去複還，野人閑處倚筇看。不知身是無根物，蔽月遮星作萬端。
野井 郭震
縱無汲引味清澄，冷浸寒空月一輪。鑿處若教當要路，為君常濟往來人。
米囊花 郭震
開花空道勝於草，結實何曾濟得民。卻笑野田禾與黍，不聞弦管過青春。
惜花 郭震
豔拂衣襟蕊拂杯，繞枝閑共蝶徘徊。春風滿目還惆悵，半欲離披半未開。
蓮花 郭震
臉膩香熏似有情，世間何物比輕盈。湘妃雨後來池看，碧玉盤中弄水晶。